ผถห. STI เคาะปันผลหุ้น-เงินสด XD 10 พ.ค.นี้ ย้ายเทรด SET
ผู้ถือหุ้น STI ไฟเขียวจ่ายปันผลหุ้นอัตรา 0.8 หุ้นเดิม ต่อ 1 หุ้นใหม่ และเงินสดอัตราหุ้นละ 0.0694444444 บ. เตรียมขึ้น XD 10 พ.ค.65 และกำหนดจ่ายปันผล 27 พ.ค.65 พร้อมย้ายเข้าเทรดตลาด SET
ผู้ถือหุ้น STI ไฟเขียวปันผลหุ้น อัตรา 0.8:1 และเงินสดหุ้นละ 0.0694444444 บ. ขึ้น XD 10 พ.ค.65 กำหนดจ่าย 27 พ.ค.65 พร้อมย้ายเทรด SET
3 พ.ค. 2565

นายจุมพล สำเภาพล ประธานกรรมการ และ นายสมเกียรติ ศิลวัฒนาวงศ์ ประธานเจ้าหน้าที่บริหาร บริษัท สโตนเฮ้นจ์ อินเตอร์ จำกัด (มหาชน) หรือ STI ผู้นำกลุ่มธุรกิจบริหารและควบคุมงานก่อสร้างครบวงจร พร้อมด้วยคณะกรรมการบริษัท จัดงานประชุมสามัญผู้ถือหุ้นประจำปี 2565 ผ่านสื่ออิเล็กทรอนิกส์ (E-AGM)
โดยมติที่ประชุมผ่านการอนุมัติเห็นชอบจากผู้ถือหุ้นทุกวาระตามที่คณะกรรมการเสนอ และผู้ถือหุ้นมีมติอนุมัติจ่ายปันผลเป็นหุ้นสามัญของบริษัทให้แก่ผู้ถือหุ้นในอัตรา 0.8 หุ้นเดิม ต่อ 1 หุ้นใหม่ คิดเทียบเป็นมูลค่าเท่ากับอัตราการจ่ายปันผลหุ้นละ 0.625 บาท/หุ้น บวกจ่ายปันผลเป็นเงินสดให้แก่ผู้ถือหุ้นในอัตราหุ้นละ 0.0694444444 บาท รวมการจ่ายเงินปันผลเท่ากับอัตราหุ้นละ 0.6944444444 บาท เตรียมขึ้นเครื่องหมาย XD วันที่ 10 พฤษภาคม 2565 กำหนดรายชื่อผู้ถือหุ้นวันที่ 11 พฤษภาคม 2565 และจ่ายปันผลเป็นหุ้นสามัญและเงินสดภายในวันที่ 27 พฤษภาคม 2565
พร้อมทั้งอนุมัติการเพิ่มทุนจดทะเบียนของบริษัท จำนวน 167,500,000 บาท เป็นทุนจดทะเบียนจำนวน 301,500,000 บาท เพื่อให้สอดรับกับการขยายการเติบโตของบริษัทและการย้ายเข้าเทรดใน SET ตอกย้ำความเชี่ยวชาญและประสบการณ์ในวงการวิศวกรรมมาอย่างยาวนาน